Voormalige geneesheer-generaal van SANW sterfDr. Vejay Ramlakan saam met oudpres. Nelson Mandela (Foto: Penguin Random House) Lt.genl. Vejaynand Indurjith Ramlakan, voormalige geneesheer-generaal van die Suid-Afrikaanse Nasionale Weermag (SANW), is dood ná ŉ vermoedelike hartaanval. Ramlakan was 63 jaar oud. Nosiviwe Mapisa-Nqakula, die minister van verdediging en militêre veterane, het Vrydag in ŉ verklaring gesê Ramlakan is Donderdag in ŉ hospitaal in Johannesburg oorlede. Ramlakan het oor die jare verskeie poste by die Suid-Afrikaanse Militêre Gesondheidsdiens en die SANW beklee, waaronder geneesheer-generaal, voordat hy in Mei 2015 as hoof van korporatiewe dienste van die weermag afgetree het. Ramlakan was ook voorheen inspekteur-generaal van die departement van verdediging. Mapisa-Nqakula, Thabang Makwetla, adjunkminister van verdediging, en Sonto Kudjoe, sekretaris van verdediging, betuig hul innige meegevoel met sy familie en vriende. “Mag sy siel in vrede rus,” het die minister se kantoor in die verklaring gesê.